Diari Oficial de la Generalitat Valenciana


Sumari del DOGV 2526, del 09-06-1995 (1995/835020)

RESOLUCIÓ de 6 de març de 1995, de la Secretaria General de la Conselleria d'Administració Pública, per la qual es disposa la publicació del Conveni de col.laboració entre la Secretaria d'Estat de Medi Ambient i Habitatge del Ministeri d'Obres Públiques, Transports i Medi Ambient i la Comunitat Valenciana per a la realització d'actuacions de protecció i millora de la qualitat de l'aigua en aplicació del cànon d'abocaments.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2526

Data del DOGV
:   09-06-1995

Secció del DOGV
:   ALTRES DISPOSICIONS

Número del document
:   1995/835020


Data del document
:   06-03-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 6 de març de 1995, de la Secretaria General de la Conselleria d'Administració Pública, per la qual es disposa la publicació del Conveni de col.laboració entre la Secretaria d'Estat de Medi Ambient i Habitatge del Ministeri d'Obres Públiques, Transports i Medi Ambient i la Comunitat Valenciana per a la realització d'actuacions de protecció i millora de la qualitat de l'aigua en aplicació del cànon d'abocaments.   
Subscrit, després de la tramitació prèvia reglamentària, entre la Secretaria d'Estat de Medi Ambient i Habitatge del Ministeri d'Obres Públiques, Transports i Medi Ambient i la Comunitat Valenciana, el dia 19 d'octubre de 1995, un Conveni de col.laboració per a la realització d'actuacions de protecció i millora de la qualitat de l'aigua en aplicació del cànon d'abocaments, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0090/95, i que figura com a annex d'aquesta Resolució.  
València, 6 de març de 1995.- El secreari general de la Conselleria d'Administració Pública  
#Conveni de col.laboració entre la Secretaria d'Estat de Medi Ambient i Habitatge del Ministeri d'Obres Públiques, Transports i Medi Ambient i la Comunitat Valenciana per a la realització d'actuacions de protecció i millora de la qualitat de l'aigua en aplicació del cànon d'abocaments.  
València, 19 d'octubre de 1994  
Reunits  
D'una banda, Cristina Narbona Ruiz, secretària de Medi Ambient i Habitatge, càrrec per la qual l'anomenaren en el Reial Decret 1.687/1993, de 24 de setembre.  
D'altra banda, Eugenio Luis Burriel de Orueta, conseller d'Obres Públiques, Urbanisme i Transports de la Comunitat Valenciana.  
Ambdues parts consideren convenient, abans de determinar les clàusules que han de regir el Conveni, fer constar aquests antecedents  
1º. La protecció del domini públic hidràulic prevista en la Llei 29/1985, de 2 d'agost, d'Aigües, tracta d'evitar qualsevol actuació que puga perjudicar la qualitat de l'aigua.  
Amb aquesta finalitat, aquesta Llei prohibeix amb caràcter general, entre altres actuacions, fer abocaments directes o indirectes que contaminen l'aigua. Totes les activitats susceptibles de provocar contaminació o degradació del domini públic i, en particular, l'abocament d'aigua i productes residuals susceptibles de contaminar les aigües continentals, requereix autorització administrativa (article 92 de la Llei d'Aigües).  
2n. La Secretaria d'Estat de Medi Ambient i Habitatge, creada pel Reial Decret 1.671/1993, de 24 de setembre, té encomanada, entre les seues funcions, la de protecció, gestió i administració dels béns de domini públic hidràulic (article 1.1.f del Reial Decret esmentat).  
L'article 2.3 de l'Ordre Ministerial de 24 d'abril de 1992 estableix que "... la subscripció de convenis de col.laboració entre l'administració de l'estat i les comunitats autònomes es delega, en l'àmbit de les competències respectives, en el secretari d'estat per a les Polítiques de l'Aigua i el Medi Ambient..." Si bé l'òrgan delegat ha canviat la denominació, l'aplicabilitat de la delegació de competències s'infereix de la Resolució de 29 d'octubre de 1993, de la Secretaria d'Estat de Medi Ambient i Habitatge, sobre delegació de funcions.  
La Direcció General de Qualitat de l'Aigua, en virtut del Reial Decret 1.316/1991, de 2 d'agost, és l'òrgan que té assignada la competència de vigilància, control i seguiment dels nivells de qualitat de les aigües continentals i de les activitats susceptibles de provocar la contaminació o degradació del domini públic hidràulic, en particular l'abocament d'aigües residuals. De la mateixa manera té assignada les funcions d'autorització d'abocament, quan el seu atorgament estiga atribuït al Ministeri d'Obres Públiques, Transports i Medi Ambient, la gestió, a través dels organismes de conca, del cànon d'abocament, i també els projectes i obres d'enginyeria sanitària i tractament d'aigua, competència d'aquest ministeri (article quart del Reial Decret 1.316/1991).  
3r. Els organismes de conca, és a dir, les confederacions hidrogràfiques constituïdes a l'empara del que disposa l'article dinou de la Llei d'Aigua, són entitats de dret públic amb personalitat jurídica pròpia i distinta de la de l'estat, adscrites funcionalment, en el seu vessant de qualitat de l'aigua a la Direcció General de Qualitat de l'Aigua (article 2.2 del Reial Decret 1.671/1993, de 24 de setembre.  
4r. La Comunitat Valenciana, en virtut del seu Estatut d'Autonomia, ha assumit competències en matèria de gestió de la protecció del medi ambient i d'aprofitaments hidràulics, l'aigua dels quals discórrega íntegrament pel seu àmbit territorial. S'ha fet el corresponent traspàs pel que fa a sanejament, aprovat pel Reial Decret 1871/1985, d'11 de setembre, en què s'estableix, com a funció que correspon a la comunitat autònoma programar, aprovar i finançar, conjuntament amb les corporacions locals afectades, les inversions en les obres del seu interés en matèria de proveïment i sanejament de poblacions i defensa de marges en llits urbans.  
5º. Els abocaments autoritzats es graven amb un cànon anomenat "Cànon d'abocaments", que, d'acord amb el que disposen l'article 105 de la Llei d'Aigües i l'article 289 del Reglament del Domini Públic Hidràulic, aprovat pel Reial Decret 849/86 d'11 d'abril, serà percebut pels organismes de conca i destinat als programes i prioritats de la qualitat de l'aigua.  
Segons això, l'estat, conformement al que estableix l'article 295.4 de l'esmentat Reglament, podrà subscriure els convenis oportuns, amb les comunitats autònomes i corporacions o entitats locals interessades, per a la realització d'actuacions o projectes relatius a la protecció i la millora del medi receptor de la conca hidrogràfica, quan aquests responguen a les previsions generals contingudes en els plans hidrològics per assolir les característiques bàsiques de qualitat de l'aigua i d'ordenació dels abocaments, segons el que disposa l'article 40, apartat e), de la Llei d'Aigües. El finançament, total o parcial, dels projectes, podrà imputar-se en cada conca a l'import de la recaptació pel concepte de cànon d'abocament, sense perjudici de les competències que en la matèria reconeix l'article 105.3 de l'esmentada llei als organismes de conca.  
6º. En l'exercici de les competències assumides, la Comunitat Valenciana està executant un pla de sanejament i depuració, la finalitat del qual és la depuració de les aigües residuals abans de ser abocades en els llits públics, per tal d'aconseguir els objectius de qualitat assenyalats en el pla.  
7º. La Llei 2/1992, de 26 de març, del Govern Valencià, de Sanejament d'Aigües Residuals de la Comunitat Valenciana, crea un tribut, el cànon de sanejament, la recaptació del qual es destinarà exclusivament al finançament de les despeses de gestió i explotació de les intal.lacions d'evacuació, sanejament i depuració d'aigua, i també de les obres de construcció d'aquestes.  
Així mateix, aquesta llei crea l'Entitat Pública de Sanejament d'Aigües Residuals, a la qual s'encomanen les funcions de recaptació del cànon i de gestió del sanejament i depuració.  
Per tot això, i reconeixent-se ambdues parts en la representació que exerceixen, amb capacitat suficient per a formalitzar aquest Conveni, i ajustant-se als requisits exigits en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cosa que porten a terme amb subjecció a aquestes clàusules  
Primera  
Aquest Conveni, d'acord amb l'article 295.4 del Reglament del Domini Públic Hidràulic, té com a finalitat la realització i el finançament, a través de la recaptació del cànon d'abocament, d'actuacions o projectes relatius a la peotecció i a la millora de la qualitat de l'aigua en l'àmbit territorial de la conca hidrogràfica del Xúquer a la Comunitat Valenciana.  
Les obres de sanejament i depuració objecte d'aquest conveni hauran d'estar incloses en el Pla de Sanejament i Depuració de la Comunitat Valenciana i les executarà la Conselleria d'Obres Públiques, Urbanisme i Transports de la Comunitat Valenciana. Es finançaran amb la imputació parcial de la recaptació del cànon d'abocament.  
Amb aquesta finalitat, la Confederació Hidrogràfica del Xúquer destinarà el 85 per cent de les quantitats recaptades anualment en concepte de cànon d'abocament, i es reserva el 15 per cent restant per a despeses de gestió i vigilància del domini públic hidràulic.  
Segona.  
Les actuacions que podran ser incloses en aquest conveni hauran de complir les condicions següents:  
1. Ser obres de primer establiment incloses en el Pla de Sanejament i Depuració de la Comunitat Valenciana.  
2. Començaran després de la firma del present Conveni.  
3. S'inclouran en el programa d'actuacions que aprove la Comissió de Seguiment del Conveni, amb la periodicitat anual, que per al primer any de vigència figure en la relació de l'annex corresponent.  
Tercera.  
La Comissió de Seguiment prevista en les clàusules cinquena i sisena del Conveni, a instància de les parts que el subscriuen, determinarà anualment el programa d'actuacions que cal realitzar fins a la data de venciment del Conveni.  
Les obres programades i el calendari d'execució figuraran en l'annex corresponent i les executarà la Conselleria d'Obres Públiques, Urbanisme i Transports i la Confederació Hidrogràfica del Xúquer, amb el seguiment i el suport de la Direcció General de Qualitat de l'Aigua.  
Quarta.  
La Confederació Hidrogràfica del Xúquer destinarà a la Generalitat Valenciana durant el primer semestre de l'enguany la recaptació efectiva del cànon d'abocament corresponent a l'exercici anterior, sempre que la Comissió de Seguiment comprove la realització efectiva de les obres previstes en el programa d'actuacions.  
La Conselleria d'Obres Públiques, Urbanisme i Transports, enviarà a la Comissió de Seguiment, tots els anys durant el primer trimestre un certificat oficial en el qual es descriga la realització i valoració de les obres incloses en l'exercici anterior. La conformitat d'aquest certificat per part de la Comissió de Seguiment comportarà l'obligació de la transferència corresponent.  
Qual el programa d'obres establert no es complesca en qualssevol dels anys fixats, la transferència corresponent per a aqueix any quedarà retinguda per la Confederació Hidrogràfica del Xúquer, fins que es complesca el programa.  
Cinquena.  
 Per al seguiment i el control del que especifica aquest Conveni, es constituirà una Comissió de Seguiment, la composició de la qual serà aquesta:  
President: El director general de Qualitat de l'Aigua, o persona en qui delegue.  
Vice-president: El director general d'Obres Públiques de la Conselleria d'Obres Públiques, Urbanisme i Transports.  
Vocals: El subdirector general d'Anàlisi i Vigilància de la Qualitat de l'Aigua. Un representant de la Confederació Hidrogràfica del Xúquer. Dos representants de la Comunitat Valenciana.  
Sisena.  
Les funcions de la Comissió de Seguiment seran:  
1. Dotar-se de normes pròpies de funcionament.  
2. Supervisió i seguiment de l'execució de les obres.  
Setena.  
Aquest Conveni és de naturalesa administrativa. En la seua interpretació i el seu desenvolupament regeix l'ordenament jurídic administratiu, amb submissió expressa de les parts a la jurisdicció contenciosa administrativa, d'acord amb el que estableix l'article 8.3 de la Llei de Règim Jurídic de les Administracions Públiques i del Procediment Administratiu Comú.  
Vuitena  
El termini de vigència del Conveni serà el previst en el Pla de Sanejament i Depuració i en el programa d'actuacions corresponent, per a l'execució de les obres.  
Novena.  
En cas d'incompliment d'alguna de les clàusules, aquest conveni podrà ser objecte de denúncia per qualssevol de les parts, la qual serà notificada a l'altra part subscriptora amb un preavís de 30 dies hàbils.  
En tot cas, els plans d'actuació inclosos en el programa anual de l'any en què es produesca la denúncia s'executaran fins al venciment del mateix programa anual.  
I, en prova de conformitat, les dues parts firmen aquest Conveni, per duplicat, en el lloc i amb la data assenyalats en la capçalera.  
El Conseller d'Obres Públiques, Urbanisme i Transports  
Eugenio Luis Burriel de Orueta  
La secretaria d'Estat de Medi Ambient i Habitatge  
Cristina Narbona Ruiz